La II Fira del Voluntariat de l'Eliana mostra el treball d'una desena d'ONG’s i associacions
23 de desembre de 2018 12:00

El primer edil, Salva Torrent, assenyala que la jornada és “una crida a la col·laboració i solidaritat”.

L'Ajuntament de l'Eliana, amb motiu de la celebració del Dia Internacional del Voluntariat el mes de desembre, celebra una trobada aquest diumenge 23 de desembre, a partir de les 12.00 hores, en la plaça del País Valencià, per a donar a conéixer “el treball de les associacions i entitats que treballen el voluntariat de la localitat, promocionant i difonent el seu treball i activitats”, assenyalen fonts municipals.

L'objectiu d'aquesta II Jornada de Voluntariat és donar a conéixer la labor que des de les associacions i grups locals es desenvolupa i, juntament amb això, oferir a les persones potencialment interessades a practicar voluntariat l'oportunitat de preguntar dubtes i implicar-se en els diferents projectes i iniciatives, assenyala la regidora de Cooperació i Voluntariat, Cristina Díaz.

Les organitzacions que participaran diumenge que ve treballen diferents facetes del voluntariat, concretament, el mediambiental, l'esportiu, el de benestar animal i l'enfocat a les persones (dones, persones majors, dependents i malalts).

Des de l'Ajuntament, es fa una crida a visitar aquesta fira i a la col·laboració de totes aquelles persones amb temps lliure que desitgen contribuir al benestar i creixement de la nostra societat. Més informació en  voluntariat@leliana.es